[{"text_idx": "#000000", "text": "Klassikaraadio tegi saate kitarrist kui instrumendist"}, {"text_idx": "#000003", "text": "Augustibluus algas Compromise Bluega \u2212 ma\u0308rtsis!"}, {"text_idx": "#000004", "text": "No\u0303ukogude kitarrito\u0308o\u0308stuse hiilgus ja viletsus"}, {"text_idx": "#000005", "text": "Ahja poiss Argo Vals (24) tegutseb hetkel viies erinevas ba\u0308ndis. Lisaks sellele ka\u0308ib ta veel looper\u2019itega oma soolokava ma\u0308ngimas. Mul oli vo\u0303imalus paari na\u0308dala jooksul pooli Argo ba\u0308nde kuulata ja peab u\u0308tlema, et need on ko\u0303ik stiililt ku\u0308llaltki erinevad \u2212 muusikat on folgist ambient\u2019ini."}, {"text_idx": "#000006", "text": "Kohtume Argoga u\u0308hel pu\u0308hapa\u0308eva hommikul, kui ta esineb oma sooloprojektiga Jazzkaare ja Kalamaja pa\u0308eva raames kohvikus Klaus. Rahvast on nii palju kokku tulnud, et kohvik ja\u0308a\u0308b kontserdi jaoks liiga va\u0308ikseks. Jahedast ilmast hoolimata to\u0303stetakse mees kogu kolaga terrassile ja kontsert vo\u0303ib alata. Pu\u0308u\u0308an kinnastega pilti teha, aga sellest ei tule midagi va\u0308lja. Kui Argo saab ilma ka\u0308pikuteta ma\u0308ngitud, saan minagi hakkama..."}, {"text_idx": "#000007", "text": "Sa ilmselt ei la\u0308inud pa\u0308ris suvaliselt Viljandi Kultuuriakadeemia Jazzmuusikasse kitarri o\u0303ppima. Kui vanalt sa esimest korda kitarri ka\u0308tte vo\u0303tsid?"}, {"text_idx": "#000008", "text": "Laulmist alustasin neljaselt ja klaverio\u0303pinguid kaheksaselt. Kitarri vo\u0303tsin esimest korda ka\u0308tte 11-aastaselt \u2212 sain selle jo\u0303ulukingiks. Olin seda hetke oodanud ja mu huvi pillima\u0308ngu vastu kasvas ja\u0308rsult.\nNii mo\u0303neski mo\u0303ttes oli 900-kroonise vineerist hiinaka tellimine Kodu-Anttilast vanemate poolt mo\u0303istlik tegu, sest kunagi ju ei tea, kas lapsel huvi sa\u0308ilib vo\u0303i kaob. Esimese pilliga tabas mind kohe ka ebao\u0303nn, see oli praak. Seeja\u0308rel sai pill garantiikorras tagasi saadetud, aga vastu sain samasuguse praagi. Ei hakanud enam Kodu-Anttilaga ja\u0308ndama."}, {"text_idx": "#000009", "text": "Poolteist aastat hiljem hakkasin Tartus klassikalise kitarri tundides ka\u0308ima. Kuna ka kolm aastat pa\u0308rast esimese kitarri saamist oli mul huvi pillima\u0308ngu vastu sa\u0308ilinud, sai see vanematele garantiiks ja nad ostsid mulle korraliku klassikalise kitarri Rodriguez. Ku\u0308mnendas klassis ostsin esimese elektrikitarri ja sellest midagi lahedamat olla enam ei saanud."}, {"text_idx": "#000010", "text": "Sa oled u\u0308les kasvanud Ahjal. Kas seal tillukeses tundmatus alevikus ma\u0308ngitakse palju pilli?"}, {"text_idx": "#000011", "text": "Nii palju, kui ma\u0308letan, on Ahjal alati rokkba\u0308nde olnud. Grunge ja alternatiivrokk oli aastatuhande vahetusel meil va\u0308ga teemakohane ja popp. Ta\u0308nagi u\u0308tles u\u0308ks so\u0303ber, et tema ei mo\u0303ista, kuidas nii va\u0308iksest kohast nagu Ahja nii palju muusikat tuleb. Mo\u0303ned ahjakad on muusikat pa\u0308rast gu\u0308mnaasiumi muusika- ja ko\u0303rgkoolides edasi o\u0303ppinud. Loodetavasti tekib seal ka nooremaid muusikahuvilisi juurde. Ma ei kujuta ette, kas mo\u0303nes teises keskkonnas elades oleksin muusika vastu sama suurt huvi tundma hakanud."}, {"text_idx": "#000013", "text": "Jah, alustasime aastal 2004, tegime seda kaks aastat. Esimest korda elus tundsin, kui hea ja eriline tunne on teha ba\u0308ndi, salvestada u\u0308hist loomingut ning anda kontserte."}, {"text_idx": "#000015", "text": "Vahepeal tegelesin nii Talamaki kui ka Animal Drama asjaajamisega. Aga u\u0308hel hetkel mailidesse ja telefoniko\u0303nedesse uppununa avastasin, et ro\u0303huasetus oli sujuvalt ta\u0308iesti paigast nihkunud. Muusikuna peaksin rohkem hoolitsema ikka selle eest, et enamik aega kuluks pillima\u0308ngule ja heliloomingule. Tegelikult oleks igale korralikule ba\u0308ndile esindajat vaja, aga kuna meie ba\u0308ndidel ma\u0308nedz\u030ceri ei ole, v.a Animal Drama, kes sai hiljaaegu endale ma\u0308nedz\u030ceri, siis tegeleme ko\u0303ige vajalikuga ise. Oleme kohustused mo\u0303istlikult a\u0308ra jaganud, nii et keegi mitme ba\u0308ndiga korraga tegelema ei pea. Praegu tegelen vaid Argo Vals Bandi ko\u0308o\u0308gipoolega."}, {"text_idx": "#000016", "text": "Need on ko\u0303ik ku\u0308llaltki erinevad ba\u0308ndid. Mismoodi need su\u0308ndisid?"}, {"text_idx": "#000017", "text": "Viljandi Guitar Trioga alustasime 2008. aastal. Selle u\u0308heks kokkutoojaks vo\u0303ib pidada Viljandi Kultuuriakadeemiat, kus me kolmekesi o\u0303ppisime (Jalmar Vabarna, Jaan Jaago ja Argo Vals, toim.), teiseks kitarriansambli juhendajat Robert Ju\u0308rjendali ning kolmandaks me enda suurt soovi tegeleda seda laadi kitarrimuusikaga."}, {"text_idx": "#000018", "text": "Animal Drama asutajaks on Fredy Schmidt, selle ansambli laulja ja suure osa loomingu autor. Ba\u0308ndi to\u0303i ta kokku 2007. aastal, mil kolis elama Tartusse. Praeguseks on algkoosseis totaalselt vahetunud, uue koosseisuga ja\u0308tkasime 2009. aasta su\u0308gisest."}, {"text_idx": "#000019", "text": "Talamak sai alguse 2011. aasta kevadel \u2212 minu, bassima\u0308ngija Magnus Moreli ja kitarrist Karl Petti u\u0308hisel soovil."}, {"text_idx": "#000021", "text": "Ma tean ku\u0308ll, et nii ei ole o\u0303iglane ku\u0308sida, aga milline neist ba\u0308ndidest on sulle endale ko\u0303ige su\u0308damela\u0308hedasem?"}, {"text_idx": "#000022", "text": "Argo Vals Bandi vo\u0303ib nimetada ko\u0303ige su\u0308damela\u0308hedasemaks, sest selles on mind ennast ko\u0303ige enam. Mida rohkem suudan kooslusesse oma ideedega panustada, seda olulisemaks see mulle saab. Talamak ja Viljandi Guitar Trio esitavad ka minu kirjutatud lugusid."}, {"text_idx": "#000024", "text": "Ideed tekivad ja arenevad mul siis, kui pill on ka\u0308eulatuses, ja see ei pea olema tingimata kitarr. Hoian alati mp3-ma\u0308ngijat ka\u0308epa\u0308rast, et suvalistes kohtades, kas vo\u0303i rongis, visandeid salvestada saaks. Enamikku lugusid arendan ma looper\u2019iga, mis on minu jaoks ta\u0308iesti asendamatu vahend. U\u0308he ka\u0308igu va\u0308ljato\u0308o\u0308tamisega vo\u0303ib minna vahepeal ka tunde, sest selle \u201eo\u0303ige\u201d otsingul proovin la\u0308bi palju eri variante. O\u0303nneks on mul palju kannatust. Arvutiga demosid salvestades juhtub tihti, et unustan end sellega tegelema terveteks pa\u0308evadeks. On ka juhtunud, et alustan hommikul ja lo\u0303petan alles ja\u0308rgmise pa\u0308eva varavalges. Ja o\u0308o\u0308siti on ko\u0303ige mo\u0303nusam luua \u2212 siis, kui ko\u0303ik teised magavad."}, {"text_idx": "#000025", "text": "Kuldar Kudu ja Robert Ju\u0308rjendal on olnud su po\u0303hilised o\u0303petajad. Oled sa mingis mo\u0303ttes ma\u0308ngustiililt ka oma o\u0303petajate na\u0308gu? Vo\u0303i on neil hoopis olnud mingi roll su muusikamaitse kujunemisel?"}, {"text_idx": "#000026", "text": "Mo\u0303lema o\u0303petus on ja\u0308tnud minusse olulise ja\u0308lje. Eeska\u0308tt Roberti kaudu olen tutvunud (kitarri)muusika sellise ku\u0308ljega, mille kohta ise infot otsides oleksin jo\u0303udnud selleni millalgi tu\u0308ki aja pa\u0308rast. Kui u\u0308ldse."}, {"text_idx": "#000027", "text": "Kui sind kutsuti sel aastal presidendi vastuvo\u0303tu ka\u0308tlemistseremooniale muusikat tegema, muutusid sa u\u0308leo\u0308o\u0308 tuntuks kogu Eestis. Va\u0308hemalt minu Facebooki seinale tekkis nii mo\u0303nigi vaimustav hu\u0308u\u0308atus, et oh, kes meil sellist kraami ma\u0308ngib? Ku\u0308siti kohe ka plaadi kohta. On sul sooloartistina maailmavallutusplaan olemas?"}, {"text_idx": "#000028", "text": "Ma siiralt ei usu, et omandasin u\u0308leo\u0308o\u0308 tuntuse. Ku\u0308ll aga on mu vastu suuremat huvi hakatud tundma. Nende kenade hu\u0308u\u0308atuste u\u0308le, mida mainid, on mul hea meel. Enne maailmavallutusplaane peaks enda vo\u0303imetes suurema kindlustunde saavutama. Praegu tundub, et vo\u0303iks ka va\u0308ljaspool Eestit kontserte andma hakata. Esimene suurem tunnustus va\u0308ljastpoolt Eestit tuli ta\u0308navusel Tallinn Music Weekil u\u0308helt tuntud USA raadiosaatejuhilt, kes on u\u0308htlasi valinud paljudele Hollywoodi filmidele taustamuusikat. Ta soovis tutvuda kogu mu loominguga. Pidasime kirjavahetust ja paar silmast silma vestlust nii Internetis kui ka pa\u0308riselus. Tal tekkisid mo\u0303ned huvitavad mo\u0303tted seoses mu muusikaga. Na\u0308is, mis sellest saab."}, {"text_idx": "#000029", "text": "Siin kohvikus ja ka\u0308tlemistseremoonial ma\u0308ngisid sa peamiselt looper\u2019itega justkui minimalistliku ambient\u2019i sarnast muusikat. Kui palju sulle muu maailma kitarripo\u0303hine minimalism u\u0308ldse korda la\u0308heb? Kas Robert Fripp, Steve Reich vo\u0303i Manuel Go\u0308ttsching lo\u0308o\u0308vad sul silmad sa\u0308rama?"}, {"text_idx": "#000030", "text": "Kuigi mu po\u0303hiinstrument on kitarr, kuulan ainult sellele pillile kirjutatud muusikat u\u0308sna va\u0308he. Mind huvitab rohkem selline muusika, kus kitarril on teiste instrumentidega vo\u0303rdne osakaal \u2013 ansamblikoosseisud."}, {"text_idx": "#000031", "text": "Hindan minimalismi ko\u0303rgelt. Seevastu paljudel noortel muusikutel juhtub tihti, et tahetakse avaldada muljet ja ma\u0308ngida kiiresti, keerukalt ja nii palju kui vo\u0303imalik. Tulemusena vo\u0303ib ko\u0303lada palju la\u0308bimo\u0303tlemata ja po\u0303hjendamatuid helisid. Maitse asi muidugi ka. Minul pole kunagi olnud sisemist vajadust to\u0303estada end metsikuid soolosid ludistades."}, {"text_idx": "#000032", "text": "Robert Fripp ja Steve Reich lo\u0308o\u0308vad to\u0303esti mu silmad sa\u0308rama. Viktor Lundbergi versioon Reichi \u201eElectric Counterpointist\u201d oli esimene Reichi teos, mis minu ko\u0303rvu jo\u0303udis \u2212 see vo\u0303ttis seest o\u0303o\u0303nsaks ku\u0308ll. Pean tunnistama, et Manuel Go\u0308ttschingi loominguga polnud ma enne sinu mainimist veel tuttav. Kuulan ja\u0308rele ..."}, {"text_idx": "#000033", "text": "Intervjuu ilmus ajakirjas Kitarr 3/2012"}, {"text_idx": "#000035", "text": "Tartu ba\u0308ndi UK-salvestus tasuta netis"}, {"text_idx": "#000038", "text": "This site uses Akismet to reduce spam. Learn how your comment data is processed."}, {"text_idx": "#000041", "text": "Akordid, duurid ja \u201ctuurid\u201d kitarril\nRiho Sibul: \u201eMuusika on suurem kui meie ise\u201d\nJorma Puusaag ma\u0308ngis esimesed hitid suletud uste taga"}]